รัฐบาลพร้อมจัดการแสดงมหรสพสมโภชเฉลิมพระเกียรติ เนื่องในพระราชพิธีบรมราชาภิเษกยิ่งใหญ่สมพระเกียรติ
รัฐบาลพร้อมจัดการแสดงมหรสพสมโภชเฉลิมพระเกียรติเนื่องในพระราชพิธีบรมราชาภิเษกยิ่งใหญ่สมพระเกียรติ ใช้นักแสดงกว่า 5 พันคน พร้อมเปิดการแสดงแสง สี เสียง ม่านน้ำไฟประดับไฟนับหมื่นดวงเป็นครั้งแรก   นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า การจัดมหรสพสมโภช เนื่องในงานพระราชพิธีบรมราชาภิเษก พ.ศ. 2562   กำหนดจัดขึ้นระหว่างวันที่ 22 - 28 พฤษภาคม  รวม  7 วัน ณ ท้องสนามหลวง และสถานที่จัดงานทั่วประเทศ โดยจะจัดพิธีบวงสรวงในวันที่ 21 พฤษภาคม เวลา 07.29 น. มีนายวิษณุ เครืองาม รองนายกรัฐมนตรี เป็นประธาน  จากนั้นเวลา 18.00 น. จะมีการซ้อมเสมือนจริง และมีพิธีเปิดงานในวันที่ 22 พฤษภาคม เวลา 18.30 น. พร้อมกันทั่วประเทศ มีการแสดงชุดพิเศษ ได้แก่ รำถวายพระพร การแสดงโขน เรื่อง รามเกียรติ์ แบ่งการแสดงเป็น 2 ส่วน คือที่ เวทีกลางท้องสนามหลวง เริ่มเวลา18.30–21.30 น. มีการแสดงที่น่าสนใจ อาทิ การแสดงโขน การละเล่นของหลวง  มหาดุริยางค์สากล ดุริยางค์ไทย มหกรรมลูกทุ่งไทยรวมถึงมหกรรมการแสดงนานาชาติเฉลิมพระเกียรติของ10 ประเทศขบวนอัญเชิญเครื่องราชสักการะจาก 4 ภูมิภาค และมหกรรมกลองมิ่งมงคลและการแสดงพื้นบ้าน 4 ภาค ส่วนเวทีย่อยมี 2 คือ เวทีฝั่งศาลฎีกา และเวทีฝั่งมหาวิทยาลัยธรรมศาสตร์ เริ่มแสดง 17.30-18.30 น.มีการแสดงหุ่นละคร  และมหกรรมเพลงพื้นบ้าน  สำหรับการแสดงมรสพสมโภชครั้งนี้ ถือเป็นการครั้งแรกของไทยที่มีการจัดแสดงแสง สี เสียงม่านน้ำไฟประดับ ชุด“แสงแห่งพระมหากรุณาธิคุณปกหล้า”  ประดับไฟแอลอีดีสีต่างๆ นับ 10,000 จัดเป็นสวนดอกไม้ และต้นไม้บนพื้นที่กว่า 20,000 ตารางเมตร นำเสนอเรื่องราวความงดงามของแม่น้ำเจ้าพระยาสายน้ำแห่งชีวิตและพระมหากรุณาธิคุณ ด้วยเทคนิคม่านน้ำ และน้ำพุความยาวกว่า 40 เมตร ระหว่างเวลา 21.30 - 23.00 น. ตลอด 7 วัน ใช้นักแสดงกว่า   5,000  คน  ขณะที่ส่วนภูมิภาคได้ร่วมกับกระทรวงมหาดไทยจัดชุดการแสดงที่เน้นถึงอัตลักษณ์ของแต่ละจังหวัด